Gabriele Warminski-Leitheußer
D Gabriele Warminski-Leitheußer (* 26. Februar 1963 z Waltrop) isch e dytschi Bolitikeri (SPD). Vu Mai 2011 bis Jänner 2013 isch si Landesminischteri fir Kultus, Juged un Sport vu Bade-Wirttebärg im Kabinett Kretschmann I gsii.

Läbe un Beruef
D Gabriele Warminski-Leitheußer her anne 1982 s Abitur z Waltrop gmacht un im Aaschluss e Uusbildig fir dr ghobene nittächnische Dienscht bi dr Chraisverwaltig Recklinghausen zur Diplomverwaltigswirti absolviert. Derno het si as Sachbearbaiteri gschafft un zwische 1986 un 1994 an dr Ruhr-Universitet Bochum Jura studiert. 

Bis 2000 isch d Warminski-Leitheußer juristischi Co-Dezernänti bim Landchrais Lüchow-Dannenberg gsii. Vu 2000 bis 2008 isch si Dezernänti vum Chrais Unna, zerscht bis 2005 fir Familie, Juged, Gsundhait un Verbruucherschutz, derno fir Arbet, Sozials, Kultur un Medie gsii. Vu Merz 2008 bis Mai 2011 isch si Burgermaischteri fir Bildig, Juged, Sport un Gsundhait vu dr Stadt Manne gsii.

Bolitik
Noodäm si mit 16 Johr Mitglid vu dr Juso woren isch, isch si 1992 wäg em Asylkompromiss us dr SPD uusdrätte. Anne 1999 isch si aber wider in d Bartei yydrätte.

Syt em 28. Novämber 2009 isch si Mitglid im Landesvorstand vu dr SPD Bade-Wirttebärg. Vor dr Landdagswahl 2011 isch si vum SPD-Spitzekandidat Nils Schmid as Bilduisexperti in syy Schatteabinett beruefe wore. Am 12. Mai 2011 isch d Warminski-Leitheußer as Minischteri fir Kultus, Juged un Sport vu Bade-Wirttebärg im grien-rote Kabinett vum Winfried Kretschmann veraidigt wore.

Am 7. Jänner 2013 isch si vu ihrem Amt zruckdrätte. Ihre Noofolger im Amt isch dr Andreas Stoch wore.

Bolitischi Posizione 
D Warminski-Leitheußer isch e Kritikeri vum achtjehrige Gymnasialzug. Dr Blan z Bade-Wirttebärg wider s nyynjehrig Gymnasium yyzfiere, het si aber wider ufgee. Si sträbt au d Abschaffig vu dr Verbindligkait vu dr Grundschuelempfählig aa un will Gmainschaftsschuele megli mache.

Am 5. Augschte 2011 isch bekannt wore, dass Änglisch in dr Grundschuelklasse 1 un 2 wahrschyns wider abgschafft wäre soll. D Minischteri het druf hiigwiise ghaa, dass Änglisch in dr Grundschuel nume wenig positivi Uuswirkige uf s Sprochverständnis heeb, oder sogar negativi. Scho unter s Warminski-Leitheußers Vorgänger Helmut Rau sin massivi Brobläm mit Änglisch in dr Grundschuel bekannt wore.

Fueßnote

Weblink 

 Steckbrief uf dr Syte vu dr Mannimer SPD-Gmairotsfraktion
 Läbeslauf bim Minischterium fir Kultus, Juged un Sport Bade-Wirttebärg

Minischter vu Bade-Wirttebärg
Dütsche Parlamentarier
SPD-Mitgliid
Person (Mannem)
Dütsche
Frau
Läbigi Person